section_heading: Životopis
paragraph_text: Visoko obrazovanje Kiepert je stekao na sveučilištu u Berlinu gdje je pohađao povijest, filologiju i geografiju. Koncem 1840-ih godina u suradnji s C. Ritterom objavio je svoj prvi rad „Atlas Grčke i njenih kolonija” (njem. Atlas von Hellas und den hellenischen Kolonien) kojim se istaknuo u sferi povijesne kartografije. Nedugo kasnije Kiepert je sastavio i „Povijesno-zemljopisni atlas starog svijeta” (njem. Historisch-geographischer Atlas der alten Welt). Godine 1863. u Berlinu je izdan i „Antički atlas” (lat. Atlas antiquus) na njemačkom jeziku koji će narednih desetljeća biti preveden i na engleski, francuski, ruski, nizozemski i talijanski jezik.